د نقیب مسيد د وژنې مقدمه: راؤ انوار بيا عدالت ته نه دی حاضر شوی
د نقيب مسيد په وژنه تورن پخواني پوليس افسر راؤ انوار پرضد د نقيب پلار سيند هايکورټ ته خواست کړی چې د راؤ انوار او هغه سره د نورو ملزمانو ضمانتونه ختم کړي خو ملزمان عدالت ته نه دی حاضر شوي.
کراچۍ — د نقیب مسيد د پلار وکيل صلاح الدين پهنور وايي دوي عدالت ته دا خواست هم کړی چې راؤ انوار په مقدمه کې ګواهانو ته دړکې ورکوي او فشار پرې اچوي چې بيان ور نه کړي. خو نوموړی وايي راؤ انوار او هغه سره نور ملزمان عدالت ته حاضر نه شو او دوي د دغه لارې مقدمه ځنډول او وروسته کول غواړي. پهنور وويل عدالت په اورېدنه کې د راؤ انوار وکيل ته وويل چې که په راتلونکې اورېدنه دوي حاضر نه شو نو فېصله به واوروي. عدالت د مې په ۱۴م نېټه وکيلانو ته د دليلونو وړاندې کولو امر کړی او مقدمه تر ۱۴مې ځنډول شوې ده. د راؤ انوار وکيل عامر منسوب عدالت ته ويلي راؤ انوار عدالت ته نه شي حاضرېدی هغه ته دې مهلت ورکړ ی شي. خو د نقيب د پلار وکيل وايي راؤ انوار هغه وخت د امنيت د خطر له امله عدالت ته خواست کړی ؤ چې کله هغه پوليس افسر (اېس اېس پي) ؤ، اوس هغه ريټاير شوی دی. نوموړي وويل د ريټاير کېدو وروسته راؤ انوار يو شکايت هم نه دی کړی چې ګواښونه ورته کيږي او د هغه ياد خواست هم دروغژن ؤ. د نقیب مسيد پلار محمد خان هم عدالت ته حاضر شوی او رسنيو سره په خبرو کې يې وويل، هغه زوي او يتيمو شوؤ نمسو ته انصاف ته غواړي. هغه وويل د انصاف ترلاسه کېدو دپاره په عدالتونو ګرځي او دا ګران کار دی. د نقيب مسید د وژنې د مقدمې پلټونکي پولیس افسر اېس اېس پي ډاکټر رضوان احمد خان هم د فرورۍ په مياشت کې سيند هايکورټ ته په خپل جمع کړي رپوټ کې خواست کړی ؤ چې په ياده مقدمه کې په ضمانت د خوشي شوؤ ملزمانو ضمانتونه دې ختم کړی شي. د پوليس افسر د رپوټ ترمخه په مقدمه کې د راؤ انوار په ګډون پينځه پوليس په ضمانت خوشي دي، ۱۳ بندي او اووه مفروران دي. د جنوبي وزیرستان سره تعلق لرونکی ځوان نقيب مسيد تېر کال د جنورۍ په ۱۳م نېټه د درېو نورو کسانو سره په کراچۍ کې په يوه جعلي پوليس مقابله کې وژل شوی ؤ. دا مقابله د راؤ انوار په مشرۍ کې شوې وه کله چې هغه د کراچۍ د ملير ضلعې د پولیس مشر ؤ خو دغه مقابلې ته د پوليس خپلې پلټنيزه ډلې جعلي وو. د نقیب پلار بيا د راؤ انوار او هغه سره په نورو پوليسو مقدمه درج کړې وه، او دا پوليس سره د راؤ انواره پټ وو چې بيا ښکاره شوي او تېر کال د مقدمې په مهال د ترهګرۍ ضد عدالت دوي ته ضمانت ورکړی ؤ.